กรุงเทพประกันผนึกกำลังสู้ศึก
กรุงเทพประกันชีวิต ผนึกบริษัทในเครือวางตัวเป็นที่ปรึกษาทางการเงินให้กับลูกค้า
15 พ.ย. 2555

กรุงเทพประกันชีวิต ผนึกบริษัทในเครือวางตัวเป็นที่ปรึกษาทางการเงินให้กับลูกค้า 
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต เปิดเผยว่า บริษัทได้เปิดตัวแคมเปญใหม่ “กรุงเทพประกันชีวิต...พร้อม” โดยชูจุดเด่นเรื่องการเป็นที่ปรึกษาทางการเงิน (เอฟเอ) รอบด้านให้กับลูกค้า ด้วยการนำสินค้าทางการเงินของบริษัทในเครือ ทั้งบริษัท กรุงเทพประกันภัย บริษัทหลักทรัพย์จัดการกองทุน(บลจ.)บัวหลวงและธนาคารกรุงเทพ มาเสนอขายให้กับลูกค้าผ่านที่ปรึกษาทางการเงินของกรุงเทพประกันชีวิตที่ปัจจุบันมีอยู่ 300 คนได้ 
“ปีหน้าต้งเป้าเพิ่มเป็น 500 คน ซึ่งจะทำให้สามารถตอบสนองความต้องการของลูกค้าได้มากขึ้น โดยมีเป้าหมายหลักติด 1 ใน 5 บริษัทชั้นนำของอุตสาหกรรมต่อไปให้ได้” นายโชน กล่าว
นายโชน กล่าวว่า เอฟเอของบริษัทจะมีใบอนุญาตให้ขายได้ทั้งประกันชีวิต ประกันวินาศภัย และการขายหลักทรัพย์ ซึ่งต้องผ่านการอบรมทั้งเรื่องการวางแผนบริหารรายรับรายจ่าย แผนการเกษียณอายุ แผนการบริหารชีวิตและทรัพย์สิน แผนการลงทุน และแผนเรื่องภาษีและมรดก ซึ่งบริษัทจะผลักดันตัวแทนปกติที่มียอดขายต่อเนื่องอยู่ 4,500 คน ให้เป็นเอฟเอให้ได้มากที่สุด โดยมีสินค้าครบทุกกลุ่มเป้าหมาย และในช่วงปลายปีนี้ยังได้ทุ่มงบประมาณอีก 100 ล้านบาท เพื่อกระตุ้นตลาดด้วยการเปิดตัวโฆษณาทางโทรทัศน์ชุดใหม่อีกด้วย
สำหรับผลการดำเนินงานไตรมาส 3 ที่ผ่านมา บริษัทมีกำไร 844 ล้านบาท ลดลง 218 ล้านบาท หรือ 20% เมื่อเทียบกับช่วงเดียวกันของปีก่อนที่มีกำไร 1,062 ล้านบาท และหากเป็นช่วง 9 เดือนแรกของปีนี้ มีกำไร 2,565 ล้านบาท ลดลงเมื่อเทียบกับช่วงเดียวกันของปีก่อนที่มีกำไร 3,342 ล้านบาท สาเหตุสำคัญที่ทำให้กำไรลดลง เนื่องจากเงินสำรองประกันชีวิตเพิ่มขึ้น 1,033 ล้านบาท ซึ่งเป็นไปตามกรมธรรม์ที่ขายไปก่อนหน้านี้ ผลประโยชน์ตามกรมธรรม์ ค่าสินไหมทดแทนที่ต้องจ่ายเพิ่มขึ้น